### NN 112/2018 (14.12.2018.), Odluka o proglašenju projekta »Razvoj vodno-komunalne infrastrukture Sinj« strateškim investicijskim projektom Republike Hrvatske

VLADA REPUBLIKE HRVATSKE

2172

Na temelju članka 14., a u vezi s člankom 33. Zakona o strateškim investicijskim projektima Republike Hrvatske (»Narodne novine«, broj 29/18), Vlada Republike Hrvatske je na sjednici održanoj 13. prosinca 2018. godine donijela

ODLUKU

O PROGLAŠENJU PROJEKTA
 »RAZVOJ VODNO-KOMUNALNE INFRASTRUKTURE SINJ« STRATEŠKIM INVESTICIJSKIM PROJEKTOM
 REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Razvoj vodno-komunalne infrastrukture Sinj« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 293.555.000,00 kuna s porezom na dodanu vrijednost.

III.

Investitor je trgovačko društvo Vodovod i odvodnja Cetinske krajine d.o.o., 126. brigade Hrvatske vojske 13, Sinj (u daljnjem tekstu: Investitor).

IV.

Projekt je javni investicijski projekt.

V.

Lokacija realizacije projekta je Grad Sinj, Splitsko-dalmatinska županija.

VI.

Projekt se odnosi na sanaciju 1,3 km vodoopskrbnih cjevovoda i izgradnju 700 m novih vodoopskrbnih cjevovoda, rekonstrukciju i sanaciju 3 vodospreme, izgradnju 74 km gravitacijskih kolektora, izgradnju 4 km tlačnih cjevovoda, izgradnju 12 crpnih stanica, sanaciju 3,5 km postojećih gravitacijskih kolektora, dogradnju postojećeg uređaja za pročišćavanje komunalnih otpadnih voda UPOV-a, III. stupnja pročišćavanja, kapaciteta 26.000 ES (ekvivalent stanovnika) te ispusnog cjevovoda do rijeke Cetine u duljini 5,5 km.

Cilj ovoga Projekta je omogućiti razvoj i poboljšanje standarda pružanja vodnih usluga na području aglomeracije Sinj.

VII.

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornog uređenja

– procijenjena vrijednost projekta je veća od 75.000.000,00 kuna i ima mogućnost financiranja iz fondova i programa Europske unije

– znatno doprinosi postizanju većeg standarda isporuke i dostupnosti vodnih usluga

– podiže ukupnu razinu sigurnosti i kvalitete života građana na području jedinica lokalne samouprave na čijem se području provodi Projekt

– stvara uvjete za zapošljavanje većeg broja ljudi.

VIII.

Za realizaciju Projekta potrebno je provesti sljedeće osnovne postupke i radnje:

– rješavanje imovinsko pravnih odnosa na preostalim česticama na kojima je planirana izgradnja i/ili polaganje vodno-komunalne infrastrukture koje su u vlasništvu ili pod upravljanjem javnopravnih tijela

– ishođenje rješenja o potpunom odnosno nepotpunom izvlaštenju sukladno Zakonu o izvlaštenju i određivanju naknade (»Narodne novine«, br. 74/14 i 69/17) za zemljišne čestice za koje je investitor podnio uredan zahtjev

– ishođenje građevinskih dozvola sukladno Zakonu o gradnji (»Narodne novine«, br. 153/13 i 20/17) za 12 podprojekata:

1. izgradnja glavnih kolektora odvodnje u aglomeraciji Sinj

2. izgradnja kolektora odvodnje podsustava Brnaze u aglomeraciji Sinj

3. izgradnja kolektora odvodnje podsustava Zapad u aglomeraciji Sinj

4. izgradnja kolektora odvodnje podsustava Sjever u aglomeraciji Sinj

5. izgradnja kolektora odvodnje podsustava Centar istok u aglomeraciji Sinj

6. izgradnja kolektora odvodnje podsustava Glavice zapad u aglomeraciji Sinj

7. izgradnja ispusta pročišćenih otpadnih voda iz UPOV-a Sinj

8. izgradnja vodovoda u ulicama Boričevac i A. K. Miošića

9. izgradnja vodovoda na području Baraći

10. sanacija vodoopskrbnog cjevovoda CS Ruda – VS Ruda

11. dogradnja vodospreme Grad

12. rekonstrukcija i dogradnja vodospreme Radošić

– ishođenje građevinske dozvole za izgradnju uređaja za pročišćavanje komunalnih otpadnih voda (UPOV-a) u Sinju III. stupnja pročišćavanja, kapaciteta 26.000 ES-a (ekvivalent stanovnika), (tzv. ugovaranje po »FIDIC – žutoj knjizi«)

– postupak ishođenja uporabnih dozvola, sukladno Zakonu o gradnji.

Cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti) obuhvaća:

– osnivanje prava služnosti i osnivanje prava građenja na česticama na kojima je planirana izgradnja i/ili polaganje vodno-komunalne infrastrukture koje su u vlasništvu ili pod upravljanjem javnopravnih tijela

Nositelj obveze: Investitor i javnopravna tijela

– provedba postupaka izvlaštenja koji su pokrenuti pred nadležnim Uredom državne uprave donošenjem rješenja o potpunom odnosno nepotpunom izvlaštenju

Nositelj obveze: Investitor i nadležni Ured državne uprave u Splitsko dalmatinskoj županiji

– ishođenje građevinskih dozvola za preostalih 12 podprojekata:

1. izgradnja glavnih kolektora odvodnje u aglomeraciji Sinj

2. izgradnja kolektora odvodnje podsustava Brnaze u aglomeraciji Sinj

3. izgradnja kolektora odvodnje podsustava Zapad u aglomeraciji Sinj

4. izgradnja kolektora odvodnje podsustava Sjever u aglomeraciji Sinj

5. izgradnja kolektora odvodnje podsustava Centar istok u aglomeraciji Sinj

6. izgradnja kolektora odvodnje podsustava Glavice zapad u aglomeraciji Sinj

7. izgradnja ispusta pročišćenih otpadnih voda iz UPOV-a Sinj

8. izgradnja vodovoda u ulicama Boričevac i A. K. Miošića

9. izgradnja vodovoda na području Baraći

10. sanacija vodoopskrbnog cjevovoda CS Ruda – VS Ruda

11. dogradnja vodospreme Grad

12. rekonstrukcija i dogradnja vodospreme Radošić.

Nositelj obveze: Investitor i Ministarstvo graditeljstva i prostornoga uređenja odnosno Upravni odjel za graditeljstvo i prostorno uređenje, Splitsko-dalmatinske županije

– ishođenje građevinske dozvole za izgradnju uređaja za pročišćavanje komunalnih otpadnih voda (UPOV-a) u Sinju III. stupnja pročišćavanja, kapaciteta 26.000 ES-a (ekvivalent stanovnika), (tzv. ugovaranje po »FIDIC – žutoj knjizi«)

Nositelj obveze: Izvođač radova i Upravni odjel za graditeljstvo i prostorno uređenje Splitsko-dalmatinske županije.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/18-04/398
 Urbroj: 50301-25/06-18-2
 Zagreb, 13. prosinca 2018.

Predsjednik
 mr. sc. Andrej Plenković, v. r.